Ole Sohn (SF), 2002-05-14:
Man kan sige, at det, som Venstre kunne have sagt til Socialdemokratiet, var: Nå, I er nok blevet klogere.
I kan se, at det har en værdi også at være solidariske, at de, der tjener mest, også bidrager til dem, der har mindst.
Man kunne selvfølgelig godt skælde ud over, at man har sådan en solidarisk holdning.
Er det ikke det, som ethvert parti gerne vil have, at alle andre partier gør?
Det synes jeg bestemt er en mærkelig måde at skrue tingene sammen på.
Jeg vil gerne sige, at med den hyre, jeg får herinde, betragter jeg det overhovedet ikke som nogen straf, at jeg skal bidrage til, at arbejdsløse og lavtlønnede også får lidt bedre forhold i pensionsalderen, tværtimod.
Det er et godt, gammelt grundlæggende princip om solidaritet.
Det er det, det her samfundet er bygget op på, så jeg fatter simpelt hen ikke, at Venstre gør det til en dyd i sig selv, at de rige skal have lov at krige mere til sig på bekostning af de fattige.
Det kan da ikke være et fair standpunkt.
Det er da heller ikke noget, man i andre sammenhænge normalt går ud og praler af.
Jeg forstår slet ikke, at Dansk Folkeparti, som igennem hele valgkampen har forsøgt at slå sig op på at være den lille mands parti, nu sørger for, at f.eks. fru Pia Kjærsgaard skal optjene et par hundrede tusinde mere til pensionen, mens hendes tidligere kollegaer i hjemmehjælpen skal betale.
Det synes jeg simpelt hen er så amoralsk.
Det, jeg så heller ikke forstår i forhold til regeringen, er, at da regeringens ligestillingsminister blev opmærksom på, at regeringen havde vedtaget en lov med Dansk Folkepartis støtte om forlængelse af barselorloven, kom regeringens ligestillingsminister ud og sagde: Hovsa, betyder det, at man laver længere barsel, at kvinderne får dårligere vilkår i pensionsalderen?
Det går ikke, så det vil vi sætte fokus på.
Hvorefter regeringen kører videre med forslaget om social pension, som har nøjagtig den samme skævvridning.
Vi ved jo, at 60 pct. af de kvindelige lønmodtagere bliver ramt af det her lovforslag.
Så jeg forstår slet ikke, hvordan regeringen kan køre videre, når regeringens egen ligestillingsminister er opmærksom på, at vi her laver en lov, som er til ugunst for hovedparten af de kvindelige lønmodtagere.
Hvis vi så oven i købet tænker et par dage frem, hvor deltidsloven kommer til behandling, nemlig på torsdag, kan vi se, at så er der det tredje element, som rammer kvinderne negativt.
Så nytter det ikke meget, men regeringen skal selvfølgelig have tak for, at regeringen trods alt har støttet et forslag fra SF om, at der nu bliver lavet en redegørelse over kvindernes pensionsforhold og konsekvenserne af den lovgivning, der nu bliver sat i gang. Men det er nogle gratis point at tage, at man først gennemfører tre love, som dokumenterbart, oven i købet med regeringens egne argumenter i bemærkningerne til lovforslagene,
er med til at stille hovedparten af de kvindelige lønmodtagere dårligere i pensionsalderen.
Det gør man beviseligt og dokumenterbart.
Det er da ikke noget, en regering kan prale af, så jeg forstår slet ikke, at hr. Flemming Oppfeldt og hr. Jens Rohde synes, at det er glorværdigt at gå ud og sige, at nu skal de rige selv have lidt mere på bekostning af de lavtlønnede.
Det kalder jeg tyveri.
Man kan da ikke sige, at det er en straf at være solidarisk med nogle, der har mindre end en selv.
Det synes jeg er en lidt underlig måde at stille det op på.
Derfor synes jeg, at det er ret væsentligt at få slået fast, at det, vi er i gang med her, simpelt hen er at lave en omvendt Robin Hood, hvor regeringspartierne, Venstre og De Konservative, med støtte fra Dansk Folkeparti nu beviseligt tager penge fra folk, som er dårligt økonomisk stillet og siger: I skal også være dårligt økonomisk stillet, når I går på pension, til gengæld skal den lidt mere velstillede del af befolkningen have ekstra goder og gevinster.
Det er sådan set det, lovforslaget går ud på, og jeg synes da, at regeringen med oprejst pande skal sige: Det er sådan, vi vil have, at samfundet skal bygges op.
De rige skal have mere, og det skal tages fra de fattige.
Det er en ærlig holdning at have, men I skal sige det.
Det kan da ikke nytte noget, at I begynder at foregøgle folk, at det er en anden opfattelse, I giver udtryk for.